CELEX: C2006/281/41
Language: el
Date: 2006-11-18 00:00:00
Title: Υπόθεση C-379/06 P: Αναίρεση που άσκησε στις 14 Σεπτεμβρίου 2006 ο Larry Murphy κατά της αποφάσεως που εξέδωσε το Πρωτοδικείο (πρώτο τμήμα) στις 13 Ιουνίου 2006 στις συνεκδικασθείσες υποθέσεις T-218/03 έως T-240/03, Cathan Boyle κ.λπ. κατά Επιτροπής των Ευρωπαϊκών Κοινοτήτων

18.11.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/26
            
         Αναίρεση που άσκησε στις 14 Σεπτεμβρίου 2006 ο Larry Murphy κατά της αποφάσεως που εξέδωσε το Πρωτοδικείο (πρώτο τμήμα) στις 13 Ιουνίου 2006 στις συνεκδικασθείσες υποθέσεις T-218/03 έως T-240/03, Cathan Boyle κ.λπ. κατά Επιτροπής των Ευρωπαϊκών Κοινοτήτων
   (Υπόθεση C-379/06 P)
   (2006/C 281/41)
   Γλώσσα διαδικασίας: η αγγλική
   Διάδικοι
   
      Αναιρεσείων: Larry Murphy (εκπρόσωποι: P. Gallagher SC, A. Collins SC, D. Barry, solicitor)
   
      Έτεροι διάδικοι στην αναιρετική διαδικασία: Ιρλανδία, Επιτροπή των Ευρωπαϊκών Κοινοτήτων
   Αιτήματα του αναιρεσείοντος
   Ο αναιρεσείων ζητεί από το Δικαστήριο:
   
               —
            
            
               Να αναιρέσει τη απόφαση του Πρωτοδικείου της 13ης Ιουνίου 2006, στον βαθμό που απορρίπτει την προσφυγή που ασκήθηκε στην υπόθεση T-236/03, Larry Murphy κατά Επιτροπής, με την οποία ζητήθηκε η ακύρωση της αποφάσεως 2003/245 (1) της Επιτροπής, της 4ης Απριλίου 2003, για τις αιτήσεις που λήφθηκαν από την Επιτροπή για την αύξηση των στόχων των PPP IV προκειμένου να ληφθούν υπόψη οι βελτιώσεις στον τομέα της ασφάλειας, της θαλάσσιας ναυσιπλοΐας, της υγιεινής, της ποιότητας των προϊόντων και των συνθηκών εργασίας για σκάφη ολικού μήκους άνω των 12 μέτρων, όπως εφαρμόστηκε στην αίτηση περί χωρητικότητας ασφαλείας ενός νέου RSW σκάφους που προτείνεται προς αντικατάσταση του MFV Menhaden.
            
         
               —
            
            
               Να ακυρώσει την απόφαση 2003/245/ΕΚ της Επιτροπής, της 4ης Απριλίου 2003, για τις αιτήσεις που λήφθηκαν από την Επιτροπή για την αύξηση των στόχων των PPP IV προκειμένου να ληφθούν υπόψη οι βελτιώσεις στον τομέα της ασφάλειας, της θαλάσσιας ναυσιπλοΐας, της υγιεινής, της ποιότητας των προϊόντων και των συνθηκών εργασίας για σκάφη ολικού μήκους άνω των 12 μέτρων, όπως εφαρμόστηκε στην αίτηση περί χωρητικότητας ασφαλείας ενός νέου RSW σκάφους που προτείνεται προς αντικατάσταση του MFV Menhaden.
            
         Ισχυρισμοί και κύρια επιχειρήματα
   Ο αναιρεσείων υποστηρίζει ότι η απόφαση του Πρωτοδικείου πρέπει να ακυρωθεί για τους ακόλουθους λόγους:
   Το Πρωτοδικείο, εκτιμώντας το έννομο συμφέρον του αναιρεσείοντος προς άσκηση της προσφυγής με αναφορά στην ημερομηνία εκδόσεως της αποφάσεως 2003/245 και όχι με αναφορά στην ημερομηνία ασκήσεως της προσφυγής, εφάρμοσε ένα εσφαλμένο νομικό κριτήριο.
   Το Πρωτοδικείο υπέπεσε σε σοβαρή πλάνη προκύπτουσα από τα έγγραφα που προσκομίστηκαν ενώπιόν του, ήτοι σχετικά με το ότι ο αναιρεσείων ήταν κύριος του MFV «Menhaden» καθ' όλη τη διάρκεια της διαδικασίας επί της προσφυγής.
   Το συμπέρασμα ότι η απόφαση 2003/245 δεν αφορούσε ατομικά τον αναιρεσείοντα «εφόσον τα εν λόγω σκάφη είναι πλασματικά» δεν έχει νομικό έρεισμα και, επιπλέον, αντιφάσκει προς την αιτιολογία που διατύπωσε το Πρωτοδικείο στην απόφασή του.
   Ο αναιρεσείων είναι, και υπήρξε καθ' όλη τη διάρκεια του κρίσιμου χρόνου, κύριος του MFV «Menhaden». Επομένως δεν μπορεί να υποστηρίζεται ότι απώλεσε το έννομο συμφέρον που αναντίρρητα είχε κατά την άσκηση της προσφυγής για την ακύρωση της αποφάσεως 2003/245, στον βαθμό που η απόφαση αυτή επηρέασε την αίτησή του περί αυξήσεως της χωρητικότητας ασφαλείας σε σχέση με το προτεινόμενο MFV «Menhaden».
   Το Πρωτοδικείο υπέπεσε σε πλάνη διαπιστώνοντας ότι ο αναιρεσείων δεν μπορούσε βασίμως να ζητήσει την ακύρωση της αποφάσεως 2003/245 με το αιτιολογικό ότι έλαβε μέτρα προκειμένου να ελαφρύνει τη ζημία που υπέστη ως αποτέλεσμα του μέτρου αυτού.
   
      (1)  ΕΕ L 90, σ. 48.